Gupta-myn oor staatskaping uit raad geskop | Netwerk24
Deur Elvira Wood 22 Mei 2019 14:05
Die Optimum-steenkoolmyn wat net soos Koornfontein aan die Guptas behoort, is steeds lid van die Mineraleraad van Suid-Afrika.Foto: Bloomberg
Die Guptas se Koornfontein-steenkoolmyn is nie meer 'n lid van die Mineraleraad van Suid-Afrika nie.
Roger Baxter, uitvoerende hoof van die raad, het Woensdag bevestig dat die raad dié myn as lid geskors het.
"Die myn se betrokkenheid by staatskaping en die manier hoe geld vir rehabilitasie wanbestuur is, het tot die besluit gelei om hom te skors," sê Baxter.
"Die myn het op geen versoeke gereageer om te verduidelik wat die stand van sake is nie."
Baxter het die media toegespreek op die raad se jaarvergadering by sy hoofkantoor in die middestad van Johannesburg.
Vrae is sedert 2016 gevra oor presies wat van sowat R1,5 miljard geword het wat vir die rehabilitasie van die Koornfontein- en Optimum-steenkoolmyn moet betaal.
Optimum is die ander groot steenkoolmyn wat aan die Guptas se Tegeta Mining & Exploration behoort.
Dié maatskappy en albei die myne is in sakeredding.
Die sakeredders is besig om 'n koper vir die myne te soek.
amaBhungane het in November 2017 berig Tegeta wou glo geld van die rehabilitasiefonds gebruik om lenings terug te betaal wat hy waarskynlik gekry het juis om Optimum te koop.
Oakbay Investments, die beherende maatskappy van Tegeta, het daarop aangedring dat hy bloot die fonds geskuif het omdat Standard Bank al sy rekeninge gesluit het.
Standard Bank en ander Suid-Afrikaanse banke het al die Guptas se bankrekeninge gesluit oor kommer weens die wettigheid van transaksies wat daarmee uitgevoer is.
Die wet vereis dat myne R1,5 miljard in 'n omgewingstrustfonds opsy sit wat dan vir rehabilitasie gebruik word wanneer die myn sluit.
Die fonds is later na die Bank of Baroda geskuif. Dié bank het hom ook sedertdien uit Suid-Afrika onttrek.
Die geld is intussen na 'n trustfonds by Nedbank geskuif.
Tebello Chabana, hoofbestuurder van openbare betrekkinge en transformasie by die Mineraleraad, het aan Netwerk24 bevestig dit is nét Koornfontein se lidmaatskap wat opgeskort is en nie dié van Optimum nie.